CityRun word ál beter | Netwerk24
CityRun word ál beter
Deur Lientjie Mentz 08 Augustus 2019 06:01
Nuwe plaveiselpaadjies maak dit vir voetgangers en drawwers veiliger op Naval Hill.Foto: Lientjie Mentz
Heelwat is al sedert die begin van die Naval Hill CityRun gedoen om Naval Hill meer gebruikersvriendelik vir besoekers en deelnemers te maak.
Jan van der Merwe, woordvoerder vir die Naval Hill CityRun, sê danksy goeie borge kon die CityRun al heelwat doen om opknappingswerk en beter geriewe moontlik te maak.
RazzTazz-konstruksie het Vrydag (02/08) die grondpad op Naval Hill geskraap. Jan sê die pad het erg verspoel met die laaste somerreën. "Die toestand van die grondpad het dit onmoontlik gemaak vir gestremde mense om sinvol aan die CityRun deel te neem. Veral deelnemers in rolstoele het gesukkel. Ons is vol vertroue dat die grondpad ná RazzTazz se werk weer heeltemal toeganklik sal wees, veral vir gestremde deelnemers. Kevkor het die diesel vir die padskraper geskenk."
Verder het Bloem-Tech Airconditioning twee bees-oorgange op die roete met gruis laat opvul en die gevaar wat hierdie oorgange vir deelnemers ingehou het, aansienlik verminder. Jan sê dié bees-oorgange was veral 'n groot probleem vir ouer deelnemers.
Benewens hierdie verbeterings het die Mangaung-metro die afgelope paar maande verskeie voetgang-roetes op Naval Hill geplavei. "Die plaveisel maak stap- en oefenroetes toegankliker vir besoekers. Die badkamers is uitgeverf en oor die algemeen lyk Naval Hill sommer heelwat beter."
Deon Bam van DCL Electrical installeer ook nou 'n watertenk en 'n drukpomp wat die waterkrisisse by die toilette sal oplos.